Φάμπιο Ντέιβσον Λόπες Μασιέλ

Ο **Φάμπιο Ντέιβσον Λόπες Μασιέλ** (πορτογαλικά: *Fábio Deivson Lopes Maciel*, γεννήθηκε 30 Σεπτεμβρίου 1980), περισσότερο γνωστός απλά ως **Φάμπιο**, είναι Βραζιλιάνος ποδοσφαιριστής που αγωνίζεται ως τερματοφύλακας για τη Φλουμινένσε, της οποίας είναι αρχηγός. Σε μια καριέρα που διαρκεί για τρεις ολόκληρες δεκαετίες, είναι ο δεύτερος παίκτης στην ιστορία με τους περισσότερους επίσημους αγώνες με περισσότερους από 1.400.

## Καριέρα σε συλλόγους

Ο Φάμπιο έκανε το ντεμπούτο του το 1997 με την Ουνιάο Μπαντεϊράντε (*União Bandeirante*), στη συνέχεια αποκτήθηκε από την Ατλέτικο Παραναένσε, όπου κατέκτησε τον πρώτο του κρατικό τίτλο έλκοντας το ενδιαφέρον της Κρουζέιρο στην οποία μεταγράφηκε το 2000. Στην πρώτη του περίοδο με την Κρουζέιρο θα παρέμενε καθ' όλη τη διάρκεια της σεζόν ως αναπληρωματικός. Έπαιξε μόνο έναν αγώνα για το Κύπελλο Βραζιλίας, το οποίο ήταν νικηφόρο. Μετά από αυτό μεταπήδησε στη Βάσκο ντα Γκάμα.

Και εκεί όμως ήταν αναπληρωματικός για δύο χρόνια του βασικού τερματοφύλακα Χέλτον. Μετά τη μεταφορά του Χέλτον στην Ευρώπη, ο Φάμπιο έγινε ο αδιαμφισβήτητος βασικός για τρεις σεζόν, κατακτώντας το πρωτάθλημα και το Κόπα Μερκοσούρ το 2000 και το Καμπεονάτο Καριόκα το 2003. Το 2004 κλήθηκε στην Εθνική Βραζιλίας, αλλά την ίδια χρονιά κατηγορήθηκε από τον πρόεδρο της Βάσκο ντα Γκάμα για αθέτηση συμβολαίου και δεν αγωνίστηκε για μερικούς μήνες. Το επόμενη χρονιά ο Φάμπιο επέστρεψε στην Κρουζέιρο όπου έμεινε μέχρι το 2021. Το 2008 η Φιορεντίνα εξέφρασε ενδιαφέρον για την απόκτησή του, με την επιφύλαξη αίτησης για την απόκτηση διαβατηρίου της Ευρωπαϊκής Ένωσης, αλλά η μεταγραφή δεν έγινε ποτέ. Έμεινε στο σύλλογο μέχρι το 2021, όντας ο ποδοσφαιριστής με τους περισσότερους αγώνες στην ιστορία με συνολικά 976 (955 σε επίσημες συναντήσεις), ενώ κατέκτησε 12 τίτλους. Μέχρι εκείνη τη στιγμή ήταν ήδη πρώτος σε συμμετοχές και στο πρώτη κατηγορία του πρωταθλήματος Βραζιλίας με 596 αγώνες, ενώ ήταν και κάτοχος του ρεκόρ των αγώνων του Κυπέλλου με 91. Το 2010 τιμήθηκε ως ο καλύτερος τερματοφύλακας στη Βραζιλία (*Bola de Prata*), διάκριση που επανέλαβε το 2013 μαζί με την κατάκτηση του πρωταθλήματος, ενώ έγινε και αρχηγός της Κρουζέιρο και ηγετική φυσιογνωμία των αγώνων της. 

Παρά το γεγονός ότι μέσα στο 2021 απέκρουσε τέσσερα συνεχόμενα πέναλτι σε αγώνες της ομάδας στα 41 του χρόνια, η Κρουζέιρο δεν ανανέωσε το συμβόλαιο του. Για τη σεζόν του 2022, μεταγράφηκε στη Φλουμινένσε, στην οποία είναι βασικό στέλεχος. Δύο μήνες αργότερα από τη μεταγραφή του, ο νέος προπονητής Φερνάντο Ντινίζ έφτασε στο σύλλογο με τις ξεχωριστές του ιδέες και άρχισε να διαμορφώνει την ομάδα στην εικόνα του. Έμπειρος παίκτης, που προσαρμόζει εύκολα στις ιδιοτροπίες των διαρκώς μεταβαλλόμενων προπονητών του, ο Φάμπιο δε χάθηκε στην πολυπλοκότητα και την καινοτομία. Την πρώτη χρονιά πρόσθεσε 61 συμμετοχές στην ανοδική πορεία του, ξεπερνώντας τον Ροζέριο Σένι στη λίστα των παικτών με τις περισσότερες επίσημες εμφανίσεις και έγινε ο κορυφαίος Βραζιλιάνος. Ίσως η πιο μεγάλη στιγμή της καριέρας του ήρθε στις 4 Νοεμβρίου 2023 και στα 43 του χρόνια στον τελικό του Κόπα Λιμπερταδόρες, όπου η Φλουμινένσε κατέκτησε για πρώτη φορά το τρόπαιο στην ιστορία της επικρατώντας της Μπόκα Τζούνιορς μετά από δραματικό τελικό (2–1). Έγινε με 100 συμμετοχές στο Κόπα Λιμπερταδόρες (έχοντας αγωνιστεί σε 11 σεζόν από το 2001) ο πρώτος Βραζιλιάνος που φτάνει σε τριψήφιο αριθμό συμμετοχών στη διοργάνωση, και στη συνολική λίστα  τρίτος όλων των εποχών, ενώ έγινε και ο μεγαλύτερος σε ηλικία νικητής στην ιστορία των διοργανώσεων. Η νίκη στον τελικό ήταν η 61η για το Φάμπιο, οι περισσότερες στην ιστορία των διοργανώσεων. Ένας ακόμα διεθνής τίτλος ήρθε στο Φεβρουάριο του 2024 με την κατάκτηση του Ρεκόπα Σουδαμερικάνα. 

Στις 13 Απριλίου 2024 στην πρεμιέρα του πρωταθλήματος πρώτης κατηγορίας έγινε ο μεγαλύτερος σε ηλικία παίκτης που έχει αγωνιστεί (43 ετών και 6 μηνών) ξεπερνώντας το προηγούμενο ρεκόρ του Ζε Ρομπέρτο. Την 1η Μαΐου, ξεπέρασε τον Πίτερ Σίλτον και έγινε ο παίκτης με τους περισσότερους  αγώνες πρωταθλήματος στην ιστορία του ποδοσφαίρου (1089). Παρέμεινε αναντικατάστατος στην ομάδα του και το 2025 και στις 18 Ιουλίου σε αγώνα με αντίπαλο την Κρουζέιρο συμπλήρωσε 1.000 αγώνες σε πρωταθλήματα επιπέδου πρώτης κατηγορίας, ο πρώτος στην ιστορία που κατάφερε κάτι τέτοιο.

## Διεθνής καριέρα

Συμμετείχε σε δύο Παγκόσμια Κύπελλα με τη Βραζιλία στις ηλικίες κάτω των 17 και κάτω των 20 ετών. Στη δεύτερη μάλιστα καθιερώθηκε πριν κλείσει τα 18 του χρόνια. Επίσης, έχει αγωνιστεί και σε τρεις αγώνες της Βραζιλίας Κ-23. Στην κατηγορία ανδρών κλήθηκε ως ο τρίτος τερματοφύλακας σε δύο μεγάλες διοργανώσεις Κύπελλο Συνομοσπονδιών του 2003 και στο Κόπα Αμέρικα του 2004, όπου ήταν πρωταθλητής, αν και δεν έπαιξε σε κανένα παιχνίδι. Κατά καιρούς εξέφρασε τη δυσαρέσκεια για τη μη χρησιμοποίησή του έστω και σε φιλικούς αγώνες.

## Τίτλοι και διακρίσεις

**Ατλέτικο Παραναένσε**

* Πρωτάθλημα Παρανά: 1998

**Βάσκο ντα Γκάμα**

* Πρωτάθλημα του Ρίο ντε Τζανέιρο: 2003
* Πρωτάθλημα Βραζιλίας: 2000
* Κόπα Μερκοσούρ: 2000

**Κρουζέιρο**

* Πρωτάθλημα της Μίνας Ζεράις (7): 2006, 2008, 2009, 2011, 2014, 2018, 2019
* Πρωτάθλημα Βραζιλίας (2): 2013, 2014
* Κύπελλο Βραζιλίας (3): 2000, 2017, 2018
* *Φιναλίστ* του Κόπα Λιμπερταδόρες: 2009

**Φλουμινένσε**

* Πρωτάθλημα του Ρίο ντε Τζανέιρο (2): 2022, 2023
* Κύπελλο Γουαναμπάρα (2): 2022, 2023
* Κόπα Λιμπερταδόρες: 2023 
* Ρεκόπα Σουδαμερικάνα: 2024

**Βραζιλία Κ-17** 
* Παγκόσμιο Κύπελλο Κ-17: 1997
* Κύπελλο Ν. Αμερικής Κ-17: 1997

**Βραζιλία**
* Κόπα Αμέρικα: 2004

**Ατομικές διακρίσεις**

* Μπόλα ντε Πράτα (2): 2010, 2013
* Μελος της Ομάδας της Χρονιάς στο Πρωτάθλημα Βραζιλίας (2): 2010, 2013

## Δείτε επίσης

* Κατάλογος ποδοσφαιριστών ανδρών με τις περισσότερες επίσημες εμφανίσεις

## Παραπομπές


## Εξωτερικοί σύνδεσμοι
* 
* 

 

 
Κατηγορία:Βραζιλιάνοι ποδοσφαιριστές
Κατηγορία:Ποδοσφαιριστές Εθνικής Βραζιλίας Κ17
Κατηγορία:Ποδοσφαιριστές Κόπα Αμέρικα 2004
Κατηγορία:Παίκτες νικητές Κόπα Αμέρικα
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ποδοσφαιριστές ΚΡ Βάσκο ντα Γκάμα
Κατηγορία:Ποδοσφαιριστές Κρουζέιρο Εσπόρτε Κλούμπε
Κατηγορία:Ποδοσφαιριστές Ατλέτικο Παραναένσε
Κατηγορία:Ποδοσφαιριστές Φλουμινένσε Φούτμπολ Κλαμπ
Κατηγορία:Τερματοφύλακες ποδοσφαιριστές
Κατηγορία:Ποδοσφαιριστές Εθνικής Βραζιλίας Κ20
Κατηγορία:Παίκτες νικητές Κόπα Λιμπερταδόρες
Κατηγορία:Κάτοχοι παγκόσμιων ρεκόρ σε αθλήματα